**Становище ИАОС**

*Относно: Специфични и подробни природозащитни цели на защитени зони BG0000495 „Рила“, BG0001386 „Яденица“ и BG0000636 „Ниска Рила“ от екологичната мрежа „Натура 2000“*

Защитена зона BG0001386 „Яденица“

За вида кафява мечка (*Ursus arctos*), в т. 2 е посочено следното: „*За състоянието на числеността на Кафявата мечка се осъществява ежегоден мониторинг в рамките на Националната система за мониторинг на състоянието на биологичното разнообразие (НСМСБР). Резултатите от него сочат стабилна численост на вида във Витоша, като за 2020 година*“

В последното изречение се говори за друга защитена зона - Витоша, като освен това изречението не е завършено. За защитена зона „Яденица“ не са искани данни от НСМСБР. В информационната система към НСМСБР са налични полеви формуляри от провеждания мониторинг през 2015, 2016, 2018, 2019, 2020, 2021, 2022, 2023, 2024 на територията на ДГС Алабак (попадащо в границите на зоната), които предоставяме, заедно с пространствената информация към тях, като допълнителна информация към „Специфични и подробни цели на опазване на защитена зона BG0001386 „Яденица““.

В т. 5 е посочено, че: „*Общо състояние на вида в ЗЗ „Яденица“ е задоволително до благоприятно и общото състояние на вида в зоната може да се определи като „С“, предвид промяната в оценяваната от Националната система за мониторинг на състоянието на биологичното разнообразие (НСМСБР) численост, която през последните години варира с малко под до малко над минималната стойност определена от стандартния формуляр*.“ В НСМСБР няма оценки и стойности за численост на вида по зони, следователно този текст е неясен – промяната в коя численост от НСМСБР се сравнява с минималната стойност от стандартния формуляр на зоната.

Защитена зона BG0000636 „Ниска Рила“

За вида кафява мечка (*Ursus arctos*), в т. 2 е посочено следното: „*За състоянието на числеността на Кафявата мечка се осъществява ежегоден мониторинг в рамките на Националната система за мониторинг на състоянието на биологичното разнообразие (НСМСБР). Резултатите от него сочат стабилна численост на вида, като за 2020 година числеността за 2020 година в Рила е изчислена на 55индивида.“.* От една страна, предвид общия характер на т. 2 и описаната информация в същата точка за други видове, би следвало тук да се говори общо за страната. В цитирания текст се казва, че данните от НСМСБР сочат за стабилна популация на мечката, като не е ясно дали става въпрос за страната или за планината Рила. Същевременно, данните от цитирания *Национален доклад за състоянието и опазването на околната среда* за 2020 г., **не** сочат за стабилна популация. Както е видно от графиките и заключението, посочено в доклада: „*За периода 2011-2020 г. се наблюдава тенденция на намаляване на числеността на кафявата мечка в Република България.*“. От друга страна, в горецитирания текст се говори за численост на вида от 55 индивида за Рила. Тази численост действително е посочена в *Националния доклад за състоянието и опазването на околната среда* за 2020 г., за планината Рила, но тук, предвид че става въпрос за защитена зона „Ниска Рила“, посочената численост може да доведе до объркване за коя територия става въпрос. Следователно, текстовете трябва да се прецизират.

В т. 7 „Необходимост от актуализация на СФ на защитената зона“ е посочено, че „*За последните години средната численост, регистрирана от НСМСБР и осреднена стойност на минимален и максимален брой индивиди, обитаващи зоната, приблизително е равен или по-голям от 2% от числеността на вида в страната*.“ Както е споменато и по-горе, в НСМСБР няма оценки и стойности за численост на вида по зони, текстът следва да се прецизира.

За вида главоч (*Cottus gobio*), в т. 6, за параметър Плътност ва популацията, в колона „Допълнителна информация“, е посочено, че: “*В Методологията за оценка на състоянието на риби (НСМСБР) референтните стойности за плътността на популацията на този вид не са изведени.*“. Това не е вярно, референтни стойности са посочени, както следва:

*Референтната стойност е >600-1200 бр. екз./ha – отговаря на „благоприятно състояние“. 100-600 бр. екз./ha – отговаря на „неблагоприятно незадоволително състояние“, а <100 бр. екз./ha – на „неблагоприятно лошо състояние“.*

Защитена зона BG0000495 „Рила“

За вида кафява мечка (*Ursus arctos*), в т. 2 е посочено следното: „*За състоянието на числеността на Кафявата мечка се осъществява ежегоден мониторинг в рамките на Националната система за мониторинг на състоянието на биологичното разнообразие (НСМСБР). Резултатите от него сочат стабилна численост на вида Рила, като за 2020 година (https://eea.government.bg/bg/soer/2020/biodiversity-nem/ocenka-chislenostta-kafqva-mechka), числеността е изчислена на 55 индивида.“.* От една страна, предвид общия характер на т. 2 и описаната информация в същата точка за други видове, би следвало тук да се говори общо за страната. В цитирания текст се казва, че данните от НСМСБР сочат за стабилна популация на мечката, като не е ясно дали става въпрос за страната или за планината Рила. Същевременно, данните от цитирания *Национален доклад за състоянието и опазването на околната среда* за 2020 г., **не** сочат за стабилна популация. Както е видно от графиките и заключението, посочено в доклада: „*За периода 2011-2020 г. се наблюдава тенденция на намаляване на числеността на кафявата мечка в Република България.*“. От друга страна, в горецитирания текст се говори за численост на вида от 55 индивида за Рила. Тази численост действително е посочена в *Националния доклад за състоянието и опазването на околната среда* за 2020 г., за планината Рила, но тук, предвид че става въпрос за защитена зона „Рила“, посочената численост може да доведе до объркване за коя територия става въпрос. Следователно, текстовете трябва да се прецизират.

**Изготвил:**

Н. Иванова, главен експерт в отдел МБРГЕ, ИАОС, член на НСБР